Geraldine Chaplin

**Geraldine Leigh Chaplin**, nada en Santa Monica (California) o 31 de xullo de 1944, é unha actriz británica que posúe tamén as cidadanías estadounidense e española, cunha ampla traxectoria cinematográfica recoñecida internacionalmente.

## Traxectoria 
Filla dun dos máis importantes cineastas da historia, Charles Chaplin e da súa última dona, Oona O'Neill —filla do dramaturgo Eugene O'Neill (Premio Nobel de Literatura e Premio Pulitzer) e da escritora Agnes Boulton—, naceu nos Estados Unidos en 1944.

Aos oito anos a súa familia emigrou á localidade suíza de Vevey (Vaud). En 1961 trasládase a Inglaterra, incorporándose ao Royal Ballet School de Londres. Converteuse en bailarina e exerceu de modelo e mesmo de pallaso no circo Medrano de París.

En 1963 representou o papel de Cincenta no Teatro dos Campos Elíseos, que xunto á súa actuación n'*A loba*, dirixida por Mike Nichols en 1968, son as súas únicas incursións teatrais.

No cinema apareceu de cativa xunto aos seus irmáns no filme de Chaplin *Limelight*. En 1964 protagonizou xunto a Jean-Paul Belmondo ''Par un beau matin d'été* e un ano despois triunfou co seu papel principal en *Doutor Zhivago*, de David Lean. A rodaxe significa o principio do seu arraigamento en España.
miniatura|Chaplin no Gambrinus de Nápoles.
O seu encontro co director Carlos Saura, a quen ficou ligada profesional e sentimentalmente até 1979, resulta decisivo no desenvolvemento da súa carreira cinematográfica. Rodaron xuntos nove filmes que se inscriben na corrente do novo cinema español contrario aos convencionalismos da época. Salientan *Peppermint frappé*, *Ana y los lobos*, *Cría cuervos*, *Elisa, vida mía* e *Mamá cumple cien años*.

Nesa etapa continuou traballando no estranxeiro: *The Three Musketeers*, *Noroît*, *Remember My Name* etc.

Até 1998, ano do seu regreso ás pantallas españolas co filme galego *Fisterra, onde termina o mundo*, dirixido por Xavier Villaverde, Geraldine Chaplin prodígase no cine inglés, francés, suízo e estadounidense, traballando ás ordes de Robert Altman, Alan Rudolph, Alain Resnais, Martin Scorsese e Daniel Schmid, entre outros. Das películas desta longa etapa, salientan *The Mirror Crack'd*, xunto a Angela Lansbury, Elizabeth Taylor e outros astros de Hollywood; *A idade da inocencia*, xunto a Daniel Day-Lewis, Winona Ryder e Michelle Pfeiffer e a biográfica *Chaplin*, de Richard Attenborough, na que interpreta a súa propia avoa.

En 2002 colabora con Pedro Almodóvar en *Hable con ella*, ademais de obter o Premio Goya á mellor actriz secundaria polo seu traballo en *En la ciudad sin límites*, de Antonio Hernández, onde volve coincidir con Fernando Fernán Gómez.

En 2005 interpreta a pérfida Señorita Rottenmeier nunha nova versión da coñecida novela *Heidi*. En 2007 destaca o seu papel de médium no filme de terror *El orfanato*, de Juan Antonio Bayona, que lle vale unha segunda candidatura ao Goya.

En 2006 recibe a Medalla de Ouro da Academia do Cinema de España en recoñecemento á súa traxectoria.

Repite con Juan Antonio Bayona en dous filmes máis: *The Impossible* e en 2016 en *A Monster Calls*. Tamén deu voz a unha das personaxes no filme de animación galego *O Apóstolo*.

Está unida desde 1979 ao director de fotografía chileno Patricio Castela. Ten dous fillos, Shane Saura e a tamén actriz Oona Chaplin.

## Filmografía selecta 
[miniatura|Chaplin na presentación de *[El orfanato'' en Madrid en 2007.]]

## Premios e candidaturas 
; Premios Globo de Ouro

; Premios BAFTA

; Premios Goya

; Premios Fotogramas de Prata

; Premios da Unión de Actores

; Premios ACE (Nova York)

; Festival de Cine Español de Málaga

; Festival de Cinema de Sitges

; Festival Internacional de Cinema de Miami

; Festival de Cinema de París

## Notas